Kommissionens forordning (Euratom) nr. 1352/2003

af 23. juli 2003

om ændring af forordning (EF) nr. 1209/2000 om fastlæggelse af reglerne for meddelelse af oplysninger som foreskrevet i artikel 41 i traktaten om oprettelse af Det Europæiske Atomenergifællesskab

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Atomenergifællesskab, særlig artikel 41 til 44,

under henvisning til Rådets forordning (Euratom) nr. 2587/1999 af 2. december 1999 om bestemmelse af, hvilke investeringsprojekter der skal meddeles Kommissionen i henhold til artikel 41 i traktaten om oprettelse af Det Europæiske Atomenergifællesskab(1), og

og ud fra følgende betragtninger:

(1) For at øge gennemskueligheden og retssikkerheden er det nødvendigt at styrke gældende regler og formalisere Kommissionens praksis vedrørende drøftelse og gennemgang af investeringsprojekter, der har forbindelse med Euratom-traktatens formål.

(2) Meddelelser til Kommissionen om investeringsprojekter vedrørende nye anlæg samt udskiftninger og ændringer, der svarer til kriterierne i Rådets forordning (Euratom) nr. 2587/1999, bør afgives på en formular, der enten kan sendes på papir eller i en elektronisk version. Af hensyn til retssikkerheden er det nødvendigt at bekræfte over for de personer eller virksomheder, der har indgivet en meddelelse, at Kommissionen har modtaget den.

(3) Kommissionen bør have en frist på to måneder fra modtagelsen af en fuldstændig meddelelse til at gennemgå og drøfte sagen og fastlægge sit synspunkt i henhold til Euratom-traktatens artikel 43. Kommissionen bør fremsende bemærkninger fra tredjemand til de berørte personer eller virksomheder, så disse kan reagere på dem. Af hensyn til retssikkerheden bør gennemgangen og drøftelsen afsluttes med en henstilling i medfør af Euratom-traktatens artikel 124.

(4) I alle tilfælde, hvor Kommissionen på grundlag af en foreløbig gennemgang finder, at der er anledning til tvivl om Euratom-traktatens formål sammenholdt med forordning (Euratom) nr. 2587/1999, bør der indledes en mere indgående gennemgang og drøftelse for at sætte Kommissionen i stand til at indsamle alle de oplysninger, den skal bruge for at kunne løse sine opgaver i henhold til Euratom-traktaten, og for at give de berørte personer og virksomheder lejlighed til at fremsætte deres bemærkninger.

(5) Efter at have taget stilling til de berørte personers eller virksomheders bemærkninger, bør Kommissionen afslutte sin gennemgang med vedtagelse af en henstilling, så snart tvivlen er ryddet af vejen.

(6) For at opnå en samordnet udvikling af investeringerne på det nukleare område bør der gennemføres en effektiv overvågning af de foranstaltninger, som de berørte personer eller virksomheder endelig træffer som følge af Kommissionens henstilling.

(7) For at sikre, at Euratom-traktatens bestemmelser anvendes korrekt og effektivt, bør Kommissionen have mulighed for at tilbagekalde sin henstilling, hvis den byggede på urigtige oplysninger.

(8) Offentligheden bør informeres om investeringsprojekterne, samtidig med princippet i Euratom-traktatens artikel 44 om, at de berørte medlemsstaters, personers og virksomheders tilladelse er en betingelse herfor, stadig skal følges. Af hensyn til gennemskueligheden og retssikkerheden bør alle investeringsprojekter og vedtagne henstillinger offentliggøres. Kommissionen bør ligeledes offentliggøre en årsrapport om implementeringen af de fremsatte henstillinger og de specifikke foranstaltninger, der er iværksat af de berørte personer og virksomheder på foranledning af Kommissionens synspunkter.

(9) Hvis investeringerne ikke er nødvendige for eller går ud over Euratom-traktatens formål, eller hvis offentlig finansiering af dem fordrejer konkurrencen på det indre marked eller truer hermed, berører denne forordning ikke anvendelsen af EF-traktaten.

(10) Kommissionens forordning (EF) nr. 1209/2000(2) bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 1209/2000 foretages der følgende ændringer:

1) Titlen affattes således:

"Kommissionens forordning (Euratom) nr. 1209/2000 af 8. juni 2000 om procedurer for gennemgang af meddelelser i henhold til artikel 41 i traktaten om oprettelse af Det Europæiske Atomenergifællesskab".

2) Artikel 1 affattes således:

"Artikel 1

1. Investeringsprojekter, der vedrører nyanlæg, udskiftninger eller ændringer, hvis karakter og betydning svarer til de kriterier, der er fastlagt i forordning (Euratom) nr. 2587/1999, meddeles Kommissionen ved hjælp af formularen i bilaget til denne forordning.

Formularen kan indsendes på papir eller elektronisk.

2. Kommissionen underretter straks den pågældende person eller virksomhed om modtagelsen af meddelelsen."

3) Som artikel 3a til 3f indsættes:

"Artikel 3a

1. Kommissionen gennemgår meddelelsen straks ved modtagelsen. Kommissionen tilkendegiver sit synspunkt i en henstilling.

2. Finder Kommissionen efter en gennemgang, at det investeringsprojekt, der er indgivet meddelelse om, ikke giver anledning til tvivl om formålene og overensstemmelsen med Euratom-traktaten, noterer den dette resultat og tilkendegiver sit synspunkt i en henstilling, der sendes til de berørte personer og virksomheder og den berørte medlemsstat.

3. Finder Kommissionen efter en gennemgang, at det investeringsprojekt, der er indgivet meddelelse om, giver anledning til tvivl om formålene og overensstemmelsen med Euratom-traktaten, indleder den en mere indgående gennemgang for i detaljer at drøfte alle de sider af investeringsprojektet, der har forbindelse med denne traktats formål.

4. Inden en frist på to måneder fremsættes der en henstilling efter stk. 2, eller indledes en mere indgående gennemgang efter stk. 3. Denne frist løber fra dagen efter modtagelsen af en fuldstændig meddelelse i henhold til nærværende forordning og forordning (Euratom) nr. 2587/1999. Meddelelsen betragtes som fuldstændig, hvis Kommissionen ikke anmoder om yderligere oplysninger inden to måneder efter at have modtaget den eller efter at have modtaget eventuelle supplerende oplysninger, som den har udbedt sig.

5. Hvis Kommissionen ikke har fremsat en henstilling efter stk. 2 eller handlet inden for den i stk. 4 fastsatte frist, anses projektet for at være i overensstemmelse med Euratom-traktatens formål og bestemmelser.

Artikel 3b

1. Mener Kommissionen, at oplysninger, som den berørte person eller virksomhed har indsendt i forbindelse med et investeringsprojekt, den har fået meddelelse om, er ufuldstændige, anmoder den om alle nødvendige oplysninger. Når den berørte person eller virksomhed besvarer en sådan anmodning, underretter Kommissionen vedkommende om, at den har modtaget besvarelsen.

2. Hvis den berørte person eller virksomhed ikke forelægger de oplysninger, Kommissionen har udbedt sig, inden udløbet af den frist, den har fastsat, eller hvis oplysningerne er ufuldstændige, sender Kommissionen en rykkerskrivelse og giver vedkommende en passende yderligere frist til at forelægge oplysningerne.

Artikel 3c

1. Når Kommissionen indleder en mere indgående gennemgang, sammenfatter den de relevante faktiske og retlige forhold og medtager en foreløbig vurdering af investeringsprojektet i forhold til Euratom-traktatens bestemmelser og formål og til forordning (Euratom) nr. 2587/1999. Kommissionen opfordrer de berørte personer eller virksomheder til at fremsætte bemærkninger og drøfte sagen yderligere med Kommissionen inden for en nærmere fastsat frist, der normalt ikke må være længere end to måneder.

2. De berørte personer eller virksomheder bør ikke iværksætte investeringsprojektet, før Kommissionen har fremsat sin henstilling om projektet, eller før det i henhold til artikel 3a, stk. 5, kan anses for at være i overensstemmelse med Euratom-traktatens formål og bestemmelser.

Artikel 3d

1. Finder Kommissionen efter drøftelser med den berørte person eller virksomhed og/eller efter ændringer foretaget af denne, at investeringsprojektet er i overensstemmelse med Euratom-traktatens formål og bestemmelser, fastlægger den sit synspunkt i en henstilling og fremsender den til de berørte personer og virksomheder og den berørte medlemsstat.

2. Finder Kommissionen efter drøftelser med den berørte person eller virksomhed og/eller efter ændringer foretaget af denne, at det investeringsprojekt, som der er indgivet meddelelse om, ikke er i overensstemmelse med Euratom-traktatens formål og bestemmelser, tilkendegiver den sit synspunkt i en henstilling, der meddeles de berørte personer og virksomheder og den berørte medlemsstat.

3. Synspunkter som nævnt i stk. 1 og 2 fastlægges, så snart den tvivl, der er omhandlet i artikel 3a, stk. 3, er ryddet af vejen. Kommissionen skal i videst muligt omfang tilstræbe at vedtage en henstilling inden udløbet af en periode på seks måneder efter at have indledt en mere indgående gennemgang.

4. Når perioden i stk. 3 er udløbet, og hvis den berørte person eller virksomhed anmoder om det, fremsætter Kommissionen sin henstilling inden to måneder på grundlag af de foreliggende oplysninger.

Artikel 3e

Efter at have fremsat sin henstilling om det pågældende investeringsprojekt overvåger Kommissionen de særlige foranstaltninger, der træffes på grundlag af Kommissionens henstilling, eller som det tilsigtes træffes på grundlag af Kommissionens henstilling, og drøfter dem i givet fald med de berørte personer eller virksomheder.

Artikel 3f

Efter at have givet de berørte personer eller virksomheder lejlighed til at fremsætte bemærkninger kan Kommissionen tilbagekalde en henstilling, den har vedtaget i henhold til artikel 3a og 3d, når oplysninger, som var afgørende for henstillingen, var urigtige.

Før den tilbagekalder sin henstilling og vedtager en ny, indleder Kommissionen en mere indgående gennemgang i henhold til artikel 3a, stk. 3."

4) Som artikel 4a og 4b indsættes:

"Artikel 4a

Kommissionen sender til de personer eller virksomheder, der har indgivet en meddelelse om et investeringsprojekt, eventuelle bemærkninger eller synspunkter fra tredjemand angående projektet, som vil være af betydning for Kommissionens henstilling.

Artikel 4b

1. Kommissionen offentliggør med de berørte medlemsstaters, personers og virksomheders tilladelse de investeringsprojekter, den har fået meddelelse om, og de henstillinger, den har vedtaget i medfør af denne forordning.

2. Kommissionen offentliggør en årsrapport om implementeringen af de vedtagne henstillinger og om de specifikke foranstaltninger, der er truffet af de berørte personer og virksomheder på foranledning af Kommissionens synspunkter og henstillinger.

Rapporten vil i givet fald blive udformet under hensyntagen til reglerne om tavshedspligt, hvis der ikke gives den i Euratom-traktatens artikel 44 nævnte tilladelse."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 2003.

På Kommissionens vegne

Loyola De Palacio

Næstformand

(1) EFT L 315 af 9.12.1999, s. 1.

(2) EFT L 138 af 9.6.2000, s. 12.